钦定古今图书集成/方舆汇编/职方典/第1314卷 > 《贪泉铭》陈元伯
## 钦定古今图书集成/方舆汇编/职方典/第1314卷 > 《贪泉铭》陈元伯

石门海口，厥土维南，爰有寒泉，江涯之潭，汹溢得窟。
既洁且甘。古来共传，饮之则贪。或曰不然，人心自欲。
铜山恒有，意亦未足。矧来兹土，舶车相属。利汨其心，
货盲其目。在昔贤守，惟孟与吴。虽饮此泉，捐金还珠。
繇是言之，自有贪夫，匪以泉故，其心则渝。尝读旧史，
钱神铜臭。晋汉昏浊，多门取授。上下相蒙。靡恤靡救，
繇物而已，岂泉之构。皇唐启圣，开元御历。黜陟幽明，
官人慎择。道风淳俭，吏业清白。於戏尔泉，其名可易。
器满必覆，璞满不完。不贪为宝，子罕词殚。润屋润身，
祸福之端。勒铭贪泉，作诫庶官。